მოსე ქიქოძე

მოსე ათანასეს ძე ქიქოძე (დ. 1845 — გ. 1912) — ქართველი იურისტი, ადვოკატი და პუბლიცისტი.

ბიოგრაფია
მოსე ქიქოძე დაიბადა 1845 წელს, გურიის სოფელ ბახვში. იგი იყო იმერეთის ეპისკოპოს გაბრიელის უფროსი ძმის, ათანასე მღვდლის შვილი. მოსემ დაწყებითი განათლება მშობლიურ სოფელში მიიღო, შემდეგ სწავლა გააგრძელა თბილისის სასულიერო სასწავლებელში, საიდანაც ქუთაისის კლასიკურ გიმნაზიაში გადავიდა. 1866 წელს მოსკოვში გაემგზავრა, სადაც 1870 წლამდე ცხოვრობდა და მოსკოვის უნივერსიტეტის იურიდიული ფაკულტეტი დაამთავრა. საქართველოში დაბრუნების შემდეგ მუშაობდა მსაჯულად, ხოლო 1887 წელს ნაფიც მსაჯულთა კორპორაციის წევრი გახდა. 1892 წელს ქუთაისის სათათბიროს მესამე თანრიგის ხმოსნად აირჩიეს.

1869–1872 წლებში მოსე ჟურნალ „მნათობის“ აქტიური თანამშრომელი იყო და სხვადასხვა მიმართულების პუბლიცისტურ მასალებს აქვეყნებდა. 1880-იანი წლებიდან იგი ჩაერთო ქართული თეატრისა და ზოგადად კულტურული საქმიანობის მხარდაჭერასა და განვითარებაში.

1900-იან წლებში მოსე ქიქოძე მიემხრო სოციალ-ფედერალისტების პარტიას. მოგვიანებით მეფის ხელისუფლებამ პოლიტიკური მოღვაწეობის გამო დააკავა და ქუთაისის ციხეში მოახდევინეს პატიმრობა. 1912 წელს სოციალ-ფედერალისტებმა მისი კანდიდატურა მეოთხე სახელმწიფო სათათბიროს დეპუტატობისთვის წარადგინეს. იმავე წელს იგი მონაწილეობდა ქუთაისის წვრილ მემამულეთა არჩევნებში. მოსე იყო ქუთაისის სახალხო უნივერსიტეტის გამგეობის პირველი თავმჯდომარე, „ქართველთა შორის წერა-კითხვის გამავრცელებელი საზოგადოების“ ნამდვილი წევრი და ქუთაისში აკაკი წერეთლის საიუბილეო კომიტეტის თავმჯდომარე.

მოსე ქიქოძე გარდაიცვალა 1914 წელს.

ლიტერატურა
მოსე ქიქოძე // კლდე. - 1914. N 6. – 9 თებერვალი. – გვ. 12.

რესურსები ინტერნეტში
 მოსე ათანასეს ძე ქიქოძე — ქშწკგს პროსოპოგრაფია
 მოსე ათანასეს ძე ქიქოძე — ქართველთა შორის წერა-კითხვის გამავრცელებელი საზოგადოების წევრები

კატეგორია:დაბადებული 1845
კატეგორია:ქართველი იურისტები
კატეგორია:ქართველი ადვოკატები
კატეგორია:ქართველი პუბლიცისტები
კატეგორია:გარდაცვლილი 1912